ໃນວັນທີ 14 ມີນາ 2022 ຄະນະໂຄສະນາອົບຮົມແຂວງຄຳມ່ວນໄດ້ເປີດພິທີຝຶກອົບຮົມບັນຫາພື້ນຖານວຽກງານສັງລວມ-ຫາງສຽງສັງຄົມຢູ່ຂັ້ນແຂວງປະຈຳປີ 2022 ທີ່ຫ້ອງປະຊຸມຊັ້ນ 3 ຫ້ອງວ່າການແຂວງ,
ໂດຍເປັນປະທານ ແລະ ກ່າວເປີດຂອງທ່ານ ສົມພົງ ວັນໄພທອງ ຄະນະກຳມະການປະຈຳພັກແຂວງ, ຫົວໜ້າຄະນະໂຄສະນາອົບຮົມແຂວງ, ໃຫ້ກຽດເຂົ້າຮ່ວມຂອງທ່ານ ນາງ ແສງຕານ ແກ້ວອິນດາປິງ ຫົວໜ້າກົມສັງລວມ ຄະນະໂຄສະນາອົບຮົມສູນກາງພັກ, ມີບັນດາເລຂາ, ຮອງເລຂາໜ່ວຍພັກ, ຫົວໜ້າ, ຮອງຫົວໜ້າພະແນກ ແລະ ພະນັກງານຜູ້ທີ່ເຮັດວຽກງານສັງລວມ-ຫາງສຽງສັງຄົມເຂົ້າຮ່ວມຝຶກອົບຮົມທັງໝົດ 41 ທ່ານ, ຍິງ 9 ທ່ານ
ຈຸດປະສົງເພື່ອເຮັດໃຫ້ຜູ້ເຂົ້າຮ່ວມການຝຶກອົບຮົມມີຄວາມຮັບຮູ້, ເຂົ້າໃຈກ່ຽວກັບບັນຫາພື້ນຖານຂອງວຽກງານຫາງສຽງສັງຄົມໂດຍສະເພາະແມ່ນຫຼັກການ, ທິດນຳ, ພາລະບົດບາດ, ສາມາດຈຳແນກຄວາມແຕກຕ່າງລະຫວ່າງຫາງສຽງສັງຄົມກັບຂ່າວລື, ຮັບຮູ້ບົດບາດ ແລະ ຄວາມສຳຄັນຂອງຫາງສຽງສັງຄົມຕໍ່ກັບວຽກງານການເມືອງ-ແນວຄິດ ແລະ ຮູ້ໄດ້ບົດບາດເປັນເສນາທິການຊ່ວຍຄະນະພັກ-ຄະນະນຳຂັ້ນຕົນ, ຕິດຕາມເກັບກຳສະພາບແນວຄິດ-ຫາງສຽງສັງຄົມ, ນຳພາແນວຄິດຂອງພະນັກງານ, ສະມາຊິກພັກ ແລະ ປະຊາຊົນບັນດາເຜົ່າ ໃຫ້ມີຄວາມເຊື່ອໝັ້ນຕໍ່ການນຳພາຂອງພັກລັດຢ່າງຕາຍໃຈ, ໂດຍປະຕິບັດຕາມໂຄງການຫຼັກສູດຂອງຄະນະໂຄສະນາອົບຮົມສູນກາງພັກສຳລັບເອກະສານທີ່ໃຊ້ເຂົ້າໃນການຝຶກອົບຮົມແມ່ນມີ 4 ບົດຄື: ບົດທີ 1 ບັນຫາພື້ນຖານກ່ຽວກັບວຽກງານຫາງສຽງສັງຄົມ, ບົດທີ 2 ວິທີການເກັບກຳ ແລະ ການນຳໃຊ້ຫາງສຽງສັງຄົມເຂົ້າໃນວຽກງານການເມືອງ-ແນວຄິດ, ບົດທີ 3 ຕາງໜ້າເພື່ອນຮ່ວມງານ, ບົດທີ 4 ວຽກງານຄົ້ນຄວ້າ-ສັງລວມ. ການຈັດພິທີຝຶກອົບຮົມຄັ້ງນີ້ແມ່ນຈະໃຊ້ເວລາໃນ 3 ວັນຄື ວັນທີ 14-16 ມີນາ 2022.